Virallinen lehti nro C 348 , 03/12/1999 s. 0020



KIRJALLINEN KYSYMYS E-0087/99 esittäjä(t): Roberta Angelilli (NI) komissiolle (27. tammikuuta 1999) Aihe: Italian valtion painatuskeskus ja rahapaja Komission jäsen Karel Van Miert on aloittanut rikkomusmenettelyn Italian valtion painatuskeskusta ja rahapajaa (IPSZ) vastaan Euroopan kilpailusäännösten vastaisesta toiminnasta. Myös Italiassa parlamentti, tiedotusvälineet ja Rooman syyttäjänvirasto ovat joutuneet yhä enemmän puuttumaan IPSZ:n katastrofaaliseen tilanteeseen. Vuonna 1997 sen tappiot olivat 614 miljardia noin 1000 miljardin liikevaihdosta. Tappiot johtuvat suureksi osaksi entisen pääjohtajan Ruggerin ja johtajan Maggin toiminnasta. Yhdessä muiden johtajien kanssa he loivat 35 tytäryhtiön muodostaman yritysryppään, jota he käyttivät hyväkseen mielensä mukaan jättäen hallintoneuvoston kokonaan päätöksenteon ulkopuolelle. Hallintoneuvoston entinen jäsen Tribuni on antanut jo viiden vuoden ajan tietoja tästä tilanteesta valtionvarainministeriölle, mutta ainoastaan sillä tuloksella, että hänet erotettiin virastaan väärin perustein. Tällaisen valvovan ministeriön mahdollisesti harjoittaman salailun syynä saattaa olla se, että väärennetyissä, mutta täsmälleen IPSZ:n aitojen obligaatioiden näköisissä valtion obligaatioissa on liikkeellä (näin myös muissa maissa) kymmeniä miljardeja liiroja Voiko komissio näin ollen ilmoittaa 1. katsooko se välttämättömäksi IPSZ:n toiminnan tutkimisen? 2. mikä on sen yleinen näkemys asiasta? Komission jäsenen Karel Van Miertinkomission puolesta antama yhteinen vastaus kirjallisiin kysymyksiinE-0072/99 ja E-0087/99 (12. maaliskuuta 1999) Komission on aloittanut Poligraficolle huhtikuussa 1997 myönnettyä valtiontukea koskevat tutkimukset. Italian viranomaisten komission pyynnöstä eri vaiheissa toimittamat tiedot eivät ole saaneet komissiota vakuuttuneeksi siitä, että kyseessä ei olisi valtiontuki. Komissio on 28. lokakuuta 1998 päättänyt aloittaa EY:n perustamissopimuksen 93 artiklan 2 kohdassa tarkoitetun menettelyn. Tästä päätöksestä on ilmoitettu Italian hallitukselle 26. marraskuuta 1998 päivätyllä kirjeellä. Italian hallitus on pyytänyt lisäaikaa huomautustensa esittämiseen ja pyydettyjen tietojen toimittamiseen. Menettelyssä komissio voi päättää, onko Poligraficon määräysvallassa olevalle yhtiölle Cartiere Miliani di Fabrianolle maksettuihin pääomankorotuksiin ja valtion Poligraficon kanssa tekemiin tuotteiden ja palvelujen toimittamista koskeviin yksinoikeussopimuksiin sisältynyt valtiontukea. Jos niihin sisältyy tukea, komissio arvioi tuen soveltuvuuden yhteismarkkinoille. Komissio tutkii lisäksi ne lisävaltiontuet, joita on myönnetty konsernin rakenneuudistukseen. Nämä toimenpiteet tutkitaan EY:n perustamissopimuksessa olevien valtiontukea koskevien määräyksien sekä vaikeuksissa olevien yritysten pelastamiseen ja rakenneuudistukseen myönnettävistä valtiontuista annettujen suuntaviivojen perusteella. Jos komissio toteaa, että toimenpiteet eivät sovellu yhteismarkkinoille, se vaatii tuensaajalle maksettujen määrien takaisinmaksua. Komissiolla ei ole valtuuksia ottaa kantaa valtion arvopapereiden mahdolliseen väärentämiseen eikä siihen, liittyykö Poligraficon entiseen johdon toimintaan rikosoikeudellisia näkökohtia.